text: Ishockey-billetter revet væk: Kun 10 ståpladser tilbage
  10 april 2015 kl. 15.12
  Fredag aften mødes Esbjerg Energy og SønderjyskE i den fjerde finalekamp. Og det bliver med tæt på fulde huse på tilskuerpladserne.
  Kun ti ståpladser er der tilbage til fredag aftens kamp i finaleserien i DM-ishockey. Det skriver Esbjerg Energy på deres Facebookside.
  Derfor har de samlet de sponsorpladser, som ikke bliver fyldt, og sætter dem til salg i døren. Dog er det kun Esbjerg-fans, der kan gøre sig forhåbninger om at komme ind til ishockey-braget. Der er nemlig en skarp opdeling mellem de to holds fangrupper, og der må dermed ikke komme SønderjyskE-fans ind i det område, hvor Esbjergs fans holder til.
  Kampen går i gang klokken 19.30, og TV SYD sender direkte fra kampen i den nyhedsudsendelse, som begynder på samme tidspunkt.
  
  